## Pravilnik o registru izmiritelja i standardima za akreditiranje institucija za mirenje i izmiritelja

### NN 13/2010 (27.1.2010.), Pravilnik o registru izmiritelja i standardima za akreditiranje institucija za mirenje i izmiritelja

MINISTARSTVO PRAVOSUĐA

308

Temeljem odredbe članka 16. Zakona o izmjenama i dopunama Zakona o mirenju (»Narodne novine«, broj 79/09), ministar pravosuđa donosi

PRAVILNIK

O REGISTRU IZMIRITELJA I STANDARDIMA ZA AKREDITIRANJE INSTITUCIJA ZA MIRENJE I IZMIRITELJA

I. OPĆE ODREDBE

Članak 1.

Ovim Pravilnikom propisuje se sadržaj, način vođenja i oblik registra izmiritelja te standardi za akreditiranje institucija za mirenje i izmiritelja.

II. REGISTAR IZMIRITELJA

Članak 2.

(1) Registar izmiritelja (u daljnjem tekstu: Registar) vodi Ministarstvo pravosuđa.

(2) Registar je javan.

(3) Svatko ima pravo uvida, bez dokazivanja pravnog interesa, u podatke upisane u registar.

(4) Registar se vodi u elektroničkom obliku.

Članak 3.

(1) Izmiritelji se upisuju podnošenjem zahtjeva za upis i prilaganjem potrebnih dokumenata prema odredbama ovog Pravilnika.

(2) Upis u registar je dobrovoljan.

Članak 4.

Sadržaj upisa

U registar se upisuju sljedeći podaci:

1. registarski broj upisa u registar,

2. datum upisa u registar,

3. ime i prezime podnositelja zahtjeva,

4. prebivalište podnositelja zahtjeva,

5. broj i datum certifikata te naziv akreditirane institucije koja je izdala certifikat,

6. podatak o rješenju temeljem kojeg je izvršen upis,

7. promjena podataka,

8. podaci o obveznoj dopuni upisa,

9. podatak o prestanku, odnosno gubitku statusa registriranog izmiritelja.

Članak 5.

Postupak upisa

(1) Zahtjevu za upis se prilaže:

1. preslika osobne iskaznice

2. certifikat u izvorniku ili ovjerovljenoj preslici.

(2) O upisu u Registar donosi se rješenje.

Članak 6.

(1) Subjekti upisa dužni su za svaku promjenu podataka upisanih u registar, pisanim putem obavijestiti o nastaloj promjeni Ministarstvo pravosuđa, radi upisa nastale promjene.

(2) Ministarstvo pravosuđa može pribaviti podatke o promjeni i promjene provesti po službenoj dužnosti.

Članak 7.

Dopuna upisa

Registrirani izmiritelj dužan je svake dvije godine, računajući od datuma upisa u registar, dostaviti certifikat o provedenoj dopunskoj obuci.

Članak 8.

Brisanje iz registra

Ministarstvo pravosuđa donijet će rješenje o brisanju iz registra na zahtjev registriranog izmiritelja te po službenoj dužnosti, kada utvrdi da registrirani izmiritelj nije postupao sukladno odredbi iz članka 7. ovog Pravilnika te u drugim slučajevima propisanima Zakonom.

Članak 9.

STANDARDI ZA AKREDITACIJU IZMIRITELJA

(1) Registrirati se može izmiritelj koji je stekao certifikat od akreditirane institucije na temelju osnovne obuke za izmiritelja.

(2) Certifikatom iz članka 4. točka 5. ovog Pravilnika dokazuje se da je subjekt upisa prošao osnovnu obuku za izmiritelja u trajanju od najmanje četrdeset sati.

(3) Certifikatom iz članka 7. ovog Pravilnika dokazuje se da je subjekt upisa prošao dodatnu obuku u trajanju od najmanje dvadeset sati.

(4) Izmiritelj koji je stekao certifikat iz stavka 1. ovog članka i upisao se u registar predstavlja se u pravnom prometu kao registrirani izmiritelj.

STANDARDI ZA AKREDITACIJU INSTITUCIJA ZA MIRENJE

Članak 10.

(1) Akreditirane institucije za mirenje su institucije koje su Zakonom ovlaštene ili koje su dobile suglasnost Ministarstva pravosuđa za provođenje osnovne i napredne obuke za izmiritelja, provođenje obuke za trenera i koje provode mirenja u svojim centrima za mirenje.

(2) Akreditirane institucije imaju najmanje tri osposobljene osobe – imatelje certifikata za trenera za izmiritelje, najmanje tri osposobljene osobe – imatelje certifikata za obučavanje trenera za izmiritelje, adekvatan prostor za održavanje i provođenje obuke veličine najmanje 45 m2, te adekvatan prostor za provođenje mirenja površine najmanje 12 m2, kao i usvojene programe obuke.

(3) Akreditirane institucije vode upisnik izdanih certifikata i evidenciju polaznika obuke.

Članak 11.

(1) Osnovna obuka provodi se za grupu od najviše 15 polaznika u nastavi koja traje najmanje četrdeset sati, a koja se provodi po sljedećem programu:

1. Teorijska nastava o postupku mirenja:

– definicija, načela, ciljevi i stilovi mirenja,

– pravni okvir mirenja u Hrvatskoj i EU,

– hrvatski sustav i struktura mirenja (Povjerenstvo za ANRS, izvansudsko mirenje i centri, mirenje pri sudovima)

– teorija i analiza sukoba,

– uloge izmiritelja i razlike prema drugim metodama rješavanja sukoba,

– psihološki, filozofski i etički aspekti mirenja,

– faze, metode i tehnike mirenja.

2. Praktična nastava – učenje iz iskustva (znanstvene metode):

– »igranje uloga i simulacija predmeta«,

– uvježbavanje sljedećih vještina i tehnika mirenja:

a) aktivno slušanje,

b) postavljanje pravih pitanja,

c) preoblikovanje,

d) neutralnost i višesmjerna komunikacija,

e) ohrabrivanje i odavanje priznanja,

f) održavanje ravnoteže moći/snaga.

(2) Dodatna obuka provodi se za grupu od najviše 15 polaznika u nastavi koja traje najmanje dvadeset sati, a koja se provodi po sljedećem programu:

1. Teorijska nastava o postupku mirenja:

– sudjelovanje više izmiritelja u postupku mirenja (komedijacija),

– višestranačko mirenje (tri i više stranaka u postupku),

– mirenje sa skupinama (stranke su različite interesne skupine).

2. Praktična nastava – učenje iz iskustva (znanstvene metode):

– »igranje uloga i simulacija predmeta komedijacije, višestranačkog mirenja i mirenja sa skupinama«,

– primjena vještina i tehnika mirenja:

a) sociometrija (skala, više mjesta u prostoru, slobodno grupiranje i klastere),

b) »ribnjak«.

(3) Obuka za trenere provodi se za grupu od najviše 15 polaznika u nastavi koja traje najmanje četrdeset sati, a koja se provodi po sljedećem programu:

1. Didaktika – vođenje treninga medijacije:

– ključne kvalifikacije trenera,

– osnovni stavovi i načela suradnje,

– teorija učenja,

– ciljevi učenja,

– planiranje treninga,

– vođenje obuke trenera.

2. Alati:

– tehnike, metode, vježbe i posebne intervencije,

– osnovne tehnike upravljanja procesima,

– načela kod davanja uputa za vježbu.

PRIJELAZNE I ZAVRŠNE ODREDBE

Članak 12.

(1) Registar će se uspostaviti 1. siječnja 2010. godine.

(2) Od uspostave registra do 31. prosinca 2010. godine mogu se registrirati svi izmiritelji koji su stekli certifikat za izmiritelja do 31. prosinca 2009. godine po dosadašnjim pravilima obuke.

(3) Protekom roka iz stavka 2. ovog članka subjekti upisa gube pravo upisa u registar ukoliko nisu prošli obuku propisanu odredbama članka 11. ovog Pravilnika.

Članak 13.

Akreditiranim institucijama za mirenje smatraju se sve institucije koje su do stupanja na snagu ovog Pravilnika provodile obuku za izmiritelje pod uvjetom da u roku od tri mjeseca od uspostave registra za izmiritelje dostave Ministarstvu pravosuđa dokaz o uspostavi upisnika izdanih certifikata, evidenciji polaznika obuke i izgled certifikata (primjerak svakog pojedinog certifikata) te primjerak usvojenih programa obuke koji moraju biti sukladni odredbama članka 11. ovog Pravilnika.

Članak 14.

Ovaj Pravilnik stupa na snagu osmog dana od dana objave u »Narodnim novinama«.

Klasa: 700-02/09-01/22

Urbroj: 514-04-01-02/3-09-1

Zagreb, 3. studenoga 2009.

Ministar
dr. sc. Ivan Šimonović, v. r.

Pravilnik, NN 13/2010-308